text: Esbjerg har sikret sig tre matchbolde
  30 marts 2016 kl. 05.50
  Esbjerg Energy er snublende tæt på at slå Sønderjyske i DM-semifinalen efter 4-3 sejr tirsdag aften i fjerde kamp.
  Esbjerg er nu storfavoritter til at vinde DM-semifinalen over Sønderjyske og gå i finalen. For at bruge et udtryk fra tennissporten, har esbjergenserne nu tre matchbolde til at sikre sig en finaleplads.
  Efter den smalle 4-3 sejr tirsdag aften på hjemmebanen i Esbjerg, fører vestjyderne samlet 3-1 i semifinale-serien over Sønderjyske.
  Kampen i Granly Arena i Esbjerg tirsdag aften endte 3-3 i ordinær spilletid, og holdene måtte derfor i forlænget spilletid. Tyler Gron blev matchvinder, da han med seks minutter tilbage af den første overtidsperiode sendte pucken i nettet til 4-3.
  Næste kamp er på fredag i SE Arena i Vojens kl. 19.30. 
  I den anden semifinale er stillingen 2-2 mellem Frederikshavn og Herning. Tirsdag aften vandt Herning hjemme 5-2.
  